Document ID: 32011D0192

A BIZOTTSÁG HATÁROZATA
(2011. március 28.)
a Speciális Mezőgazdasági és Vidékfejlesztési Csatlakozási Program (SAPARD) keretében Magyarország által 2004-ben teljesített egyes kiadásoknak az uniós finanszírozásból való kizárásáról
(az értesítés a C(2011) 1738. számú dokumentummal történt)
(Csak a magyar nyelvű szöveg hiteles)
(2011/192/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a csatlakozni szándékozó közép- és kelet-európai országok előcsatlakozási mezőgazdasági és vidékfejlesztési intézkedéseinek az előcsatlakozási időszakban történő közösségi támogatásáról szóló, 1999. június 21-i 1268/1999/EK tanácsi rendeletre (1),
tekintettel a csatlakozni szándékozó közép- és kelet-európai országok előcsatlakozási mezőgazdasági és vidékfejlesztési intézkedéseinek az előcsatlakozási időszakban történő közösségi támogatásáról szóló 1268/1999/EK tanácsi rendelet végrehajtására vonatkozó pénzügyi rendelkezések megállapításáról szóló, 2000. június 7-i 2222/2000/EK bizottsági rendeletre (2) és különösen annak 14. cikkére,
tekintettel az egyrészről az Európai Közösség nevében és megbízásából eljáró Európai Közösségek Bizottsága, másrészről a Magyar Köztársaság között 2001. június 15-én kötött SAPARD Többéves finanszírozási megállapodásra és különösen annak A. melléklete 12. cikkére,
a mezőgazdasági alapok bizottságával való konzultációt követően,
mivel:
(1)
Az 1419/2004/EK bizottsági rendelet (3) rendelkezik az egyrészről az Európai Közösséget képviselő Európai Bizottság, másrészről a Cseh Köztársaság, Észtország, Magyarország, Lettország, Litvánia, Lengyelország, Szlovákia és Szlovénia között megkötött többéves finanszírozási megállapodások és éves finanszírozási megállapodások alkalmazásának érvényben tartásáról, valamint a többéves finanszírozási megállapodásoktól és az 1266/1999/EK tanácsi rendelettől (4) és a 2222/2000/EK rendelettől való bizonyos eltérések engedélyezéséről.
(2)
A 447/2004/EK bizottsági rendelet (5) megállapítja a Cseh Köztársaságnak, Észtországnak, Lettországnak, Litvániának, Magyarországnak, Lengyelországnak, Szlovéniának és Szlovákiának az 1268/1999/EK rendelet alapján nyújtott támogatásról az 1257/1999/EK (6) és 1260/1999/EK (7) tanácsi rendelet alapján nyújtott támogatásra történő átmenet elősegítésére szolgáló szabályokat, összefüggésben az 1419/2004/EK rendelet I. mellékletének 1. pontjában, valamint a többéves finanszírozási megállapodás A. mellékletének 12. cikkében említett többéves finanszírozási megállapodásokkal.
(3)
A 248/2007/EK bizottsági rendelet (8) rendelkezik a SAPARD program alapján kötött többéves finanszírozási megállapodásokkal és éves finanszírozási megállapodásokkal kapcsolatos intézkedésekről, valamint a SAPARD programról a vidékfejlesztésre történő áttérésről, összefüggésben a rendelet III. mellékletében említett többéves finanszírozási megállapodásokkal.
(4)
A 248/2007/EK rendelet értelmében Magyarországnak az Európai Unióhoz történt csatlakozása után is hatályban maradó többéves finanszírozási megállapodás A. melléklete 12. cikkének (1) bekezdése a Bizottság számára előírja, hogy hozzon határozatot (a továbbiakban: számlaelszámolási határozat) az uniós társfinanszírozásból kizárásra kerülő kiadásokról, amennyiben megállapítja, hogy a kiadás nem felel meg a Megállapodás rendelkezéseinek.
(5)
A 2004. pénzügyi évre vonatkozó SAPARD-elszámolásról készített éves igazolási jelentés megállapításaiból úgy tűnik, hogy a SAPARD Ügynökség megsérthette a többéves finanszírozási megállapodás egyes rendelkezéseit. A többéves finanszírozási megállapodás A. mellékletének 12. cikkével összhangban a Bizottság vizsgálatot indított e miatt.
(6)
A többéves finanszírozási megállapodás A. melléklete 12. cikkének (3) bekezdésének megfelelően a Bizottság 2005. november 8-án kétoldalú tárgyalást kezdeményezett a magyar hatóságokkal, amelynek során mindkét fél igyekezett megállapodásra jutni a meghozandó intézkedések és a jogsértés súlyosságának megítélése tekintetében.
(7)
A Bizottság a kétoldalú tárgyalásokat követően is úgy vélte, hogy egyes kiadási tételeket a SAPARD programra vonatkozó szabályoknak nem megfelelően teljesítettek. A 2003-as és a 2004-es pénzügyi évben teljesített egyes kifizetéseknél Magyarország megsértette a többéves finanszírozási megállapodás 8. cikke (6) bekezdésében a kedvezményezetteknek történő kifizetésekre előírt három hónapos határidőt. A rendelkezés értelmében a kifizetés teljesítéséhez szükséges dokumentumok beérkezése és a kifizetések utalványozása között eltelt idő nem lehet három hónapnál hosszabb.
(8)
A magyar hatóságok 2009. október 16-i levelükben a többéves finanszírozási megállapodás A. melléklete 12. cikkének (3) bekezdése és F. mellékletének 9. pontja szerinti egyeztető eljárást kezdeményeztek. Az egyeztető testület elfogadta és támogatta a magyar hatóságok által felhozott érveket, és olyan különleges körülményként értelmezte azokat, amely alapján el lehet térni a kedvezményezetteknek történő kifizetésekre a többéves finanszírozási megállapodás A. melléklete 8. cikkének (6) bekezdésében előírt határidőtől.
(9)
A Bizottság a magyar hatóságok által felhozott érveket nem tudta olyan különleges körülményként értelmezni, amely a többéves finanszírozási megállapodás A. melléklete 8. cikkének (6) bekezdésétől való eltéréseket alátámasztaná, és 2 535 286 EUR pénzügyi korrekcióra tett javaslatot.
(10)
A többéves finanszírozási megállapodás A. melléklete 12. cikkének (7) bekezdése alapján a visszafizetendő összegről tájékoztatni kell a nemzeti programengedélyezőt, akinek gondoskodnia kell arról, hogy az összeg a határozat meghozatalától számított két hónapon belül jóváírásra kerüljön a SAPARD eurószámlán. Tekintettel ugyanakkor arra, hogy a SAPARD program végrehajtása lezárult, a kizárt összeg visszafizettetését visszafizettetési felszólítás formájában kell végrehajtani,
ELFOGADTA EZT A HATÁROZATOT:
1. cikk
A magyar SAPARD Ügynökség által kifizetett összegből 2 535 286 EUR ezennel kizárásra kerül az uniós finanszírozásból, mivel az alapul szolgáló ügyletek nem felelnek meg a SAPARD programra vonatkozó szabályoknak.
A korrekció számítása a mellékletben található.
2. cikk
Ennek a határozatnak a Magyar Köztársaság a címzettje.
Kelt Brüsszelben, 2011. március 28-án.

Labels: 18
15
19
6